1947-66 hods a Koaliziaun mit da SPÖ in da Regierung gem. In de Zeid foit de Untazeichnung vom estarreichischen Stootsvatrog mid da Vakündung "Österreich ist frei!"  duachn Leopold Figl (domolig ÖVP Aussenminista). Bei de Nationäurotswoin vo 1966 hoz de absolute Meaheit kriagt und is bis 1970 untam iahm domolign Bundeskanzla Josef Klaus alaanich in da Regierung gwesn. Daun olladings hods de Woin geng de SPÖ untam Bruno Kreisky valuan und is 16 Joa in da Opposiziaun gwesn. Eascht 1986 woas wida in ana Regiarung, und zwoa in ana großn Koaliziaun ois klanara Partna vo da SPÖ. In dera Zeid hod si da Alois Mock, da Vizekanzla und nochmolige Außnminista vo da ÖVP, recht fian EU-Beitritt vo Östareich eihgsetzt.